Kommissionens forordning (EF) nr. 474/2002

af 15. marts 2002

om ændring af forordning (EF) nr. 20/2002 om gennemførelsesbestemmelser til de særlige forsyningsordninger for regionerne i den yderste periferi, som blev indført ved Rådets forordning (EF) nr. 1452/2001, (EF) nr. 1453/2001 og (EF) nr. 1454/2001

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1452/2001 af 28. juni 2001 om særlige foranstaltninger for visse landbrugsprodukter til fordel for de franske oversøiske departementer og om ændring af direktiv 72/462/EØF og om ophævelse af forordning (EØF) nr. 525/77 og (EØF) nr. 3763/91 (Poseidom)(1), særlig artikel 22,

under henvisning til Rådets forordning (EF) nr. 1453/2001 af 28. juni 2001 om særlige foranstaltninger for visse landbrugsprodukter til fordel for Azorerne og Madeira og om ophævelse af forordning (EØF) nr. 1600/92 (Poseima)(2), særlig artikel 34, og

ud fra følgende betragtninger:

(1) Af tekniske årsager og for at sikre passende kontrol af den særlige forsyningsordning for Azorerne og Madeira i overgangsperioden, som udløber den 30. juni 2002, har de portugisiske myndigheder anmodet om, at der anvendes særlige bestemmelser for indgivelse af licensansøgninger og for licensernes gyldighedsperiode. Denne anmodning bør imødekommes, og perioden for indgivelse af licensansøgninger bør begrænses til de første fem arbejdsdage i hver måned, ligesom det bør fastsættes, at licensernes gyldighedsperiode udløber ved udgangen af den anden måned efter udstedelsesmåneden. Det er ønskeligt, at denne nye bestemmelse træder i kraft den 1. april 2002.

(2) Der er konstateret en fejl i artikel 30, stk. 2, andet led, i Kommissionens forordning (EF) nr. 20/2002(3). På grund af denne fejl kan der opstå vanskeligheder med gennemførelsen af den særlige forsyningsordning i overgangsperioden for de franske oversøiske departementer, Azorerne og Madeira, dvs. perioden 1. januar til 30. juni 2002. Fejlen bør rettes, så licenserne kan udstedes korrekt i overgangsperioden.

(3) De i denne forordning fastsatte foranstaltninger er i overensstemmelse med udtalelse fra alle berørte forvaltningskomitéer -

UDSTEDT FØLGENDE FORORDNING:

Artikel 1

I forordning (EF) nr. 20/2002 foretages følgende ændringer:

1) I artikel 29 indsættes som stk. 3: "3. Der gælder følgende bestemmelser for Azorerne og Madeira indtil den 30. juni 2002:

a) Licensansøgninger skal indgives i løbet af de fem første arbejdsdage i hver måned, og licenserne vil blive udstedt i løbet af de følgende fem arbejdsdage.

b) Licenserne er gyldige indtil udgangen af den anden måned efter udstedelsesmåneden."

2) Artikel 30, stk. 2, andet led, affattes således: "- artikel 4, 5, 7 og 9, artikel 10, stk. 1, og artikel 11, 13, 14, 15, 26 og 27 for de franske oversøiske departementer, Azorerne og Madeira først fra den 1. juli 2002."

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Bestemmelserne i artikel 1, nr. 1, anvendes dog fra den 1. april 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 15. marts 2002.

På Kommissionens vegne

Franz Fischler

Medlem af Kommissionen

(1) EFT L 198 af 21.7.2001, s. 11.

(2) EFT L 198 af 21.7.2001, s. 26.

(3) EFT L 8 af 11.1.2002, s. 1.